C 184/84
ET
Euroopa Liidu Teataja
25.5.2023
1.6.
Komitee kutsub komisjoni üles tagama, et meetodid põhineksid teaduslikel tõenditel ja nende puhul juhindutaks teadusringkondadest.
Komitee juhib tähelepanu sellele, et sertifitseerimissüsteem on kaugelt liiga keeruline ja koormav, et edendada selliste tavade ulatuslikku kasutuselevõttu – asjakohased menetlused tunduvad väga aeganõudvad ja tehnilised ning võivad vähendada käitajate motivatsiooni tegutseda, arvestades et sageli on tegemist väikesemahuliste ettevõtetega, kelle tulu on väike isegi parima stsenaariumi korral. 1.7.
Komitee märgib, et seire, aruandluse ja kontrolli jaoks on vaja erinevaid süsiniku sidumise mõõtmise võimalusi, sealhulgas kaugseire ja satelliidiandmete kasutamine.
Vajalikke mõõtmisi silmas pidades rõhutab komitee, et on väga oluline hoida süsiniku sidumisega seonduvad seire-, aruandlus- ja kontrollikulud võimalikult madalad, et oleks tagatud sertifitseerimisraamistiku laialdane kättesaadavus. 1.8.
Komitee rõhutab, et enne sertifitseerimisraamistiku lõimimist teiste poliitikavaldkondadega, näiteks ühise põllumajanduspoliitikaga, tuleb hoolikalt hinnata ja käsitleda ettepanekuga seotud võimalikke riske ja kõrvalmõju peamistele osalejatele (põllumajandustootjad, metsatööstus ning ehitus- ja puidutööstus), sealhulgas keskkonna- ja sotsiaal-majanduslikke riske ja mõju. 1.9.
Komitee arvates ei tohiks praegust ühist põllumajanduspoliitikat kasutada süsinikku siduva majandamise või süsiniku sidumise rahastamiseks (1).
Kuigi ühisel põllumajanduspoliitikal võib olla väike roll süsiniku sidumisel, on see vahend mõeldud toidu, sööda ja biomassi tootmiseks, mis on põllumajandus- ja metsandussektori peamine eesmärk.
Selles konkreetses kontekstis on süsiniku sidumine kõrvalsaadus, mis tähendab, et kättesaadavaks tuleks teha täiendavad rahastamisallikad. 1.10.
Komitee leiab, et komisjoni jäetud suur ebaselgus rahastamise suhtes takistab oluliselt võimalikke osalejaid osalemast.
Seepärast rõhutab komitee vajadust teatava rahastamiskindluse järele.
Arvestades tulevasi süsiniku sidumise võimalusi, soovitab komitee töötada välja tegevuskava nende meetmete jaoks ühise rahastamisvahendi loomiseks.
2.
Üldised märkused Vajadus suurendada süsiniku sidumist, et saavutada netonullheite eesmärgid 2.1.
Kooskõlas Pariisi kokkuleppega on Euroopa Liit võtnud kohustuse saavutada 2050. aastaks kasvuhoonegaaside netonullheide ja seejärel negatiivne netoheide.
Valitsustevahelise kliimamuutuste paneeli viimase aruande kohaselt ei piisa selle eesmärgi saavutamiseks üksnes heite vähendamisele keskendumisest – süsinikdioksiidi sidumise kasutuselevõtt raskesti vähendatava jääkheite tasakaalustamiseks on vältimatu, kui soovitakse saavutada CO2 ja kasvuhoonegaaside netonullhei­ de (2). 2.2.
Kuigi süsiniku sidumine ei asenda kasvuhoonegaaside heite vajalikku järsku vähendamist, peab see täiendama heite vähendamisega seotud jõupingutusi, et saavutada netonullheide ja negatiivne netoheide.
Seepärast tuleb süsiniku sidumist kogu maailmas märkimisväärselt suurendada, et kontrollida kasvuhoonegaaside kontsentratsiooni atmosfääris ja piirata globaalset soojenemist.
Kliimaeesmärkide saavutamiseks tuleb ELi andmetel vähendada liidu heidet võrreldes 1990. aasta tasemega 85–95 % võrra, kusjuures selle lünga täitmiseks on vaja süsiniku sidumist.
Seetõttu tuleb igal aastal atmosfäärist siduda mitusada miljonit tonni CO2.
2.3.
Selle saavutamiseks on EL seni käivitanud mitmeid algatusi:
— Euroopa kliimamäärus, milles on sätestatud ELi eesmärk saavutada 2050. aastaks kliimaneutraalsus; — maakasutuse, maakasutuse muutuse ja metsanduse (LULUCF) määrus, mille viimases muutmisettepanekus nähakse 2030. aastaks ette mullast, metsadest ja puittoodetest pärit süsiniku netosidumise eesmärk 310 miljonit CO2 ekvivalenttonni; — teatis kestlike süsinikuringete kohta, milles on esitatud süsinikku siduva majandamise tegevuskava, mis aitab kaasa LULUCFi määrusest tuleneva kavandatud 2030. aasta eesmärgi saavutamisele, ning tööstuslahendused, mille abil seotakse 2030. aastaks vähemalt 5 miljonit tonni CO2.
Teatises anti teada ka kavast töötada välja ettepanek süsiniku sidumise sertifitseerimise õigusraamistiku kohta.
(1) (2)
ELT C 323, 26.8.2022, lk 95.
Valitsustevahelise kliimamuutuste paneeli III töörühma kokkuvõte poliitikakujundajatele, 2022.